Icon

Description automatically generated

Pranešimas žiniasklaidai

2025 m. rugpjūčio 21 d.

**Naujoje „Utenos trikotažo“ parduotuvėje Vilniaus prekybos centre „G9“ – laiko patikrintos kolekcijos ir Lietuvos dizainerių kūryba**

Po kelerių metų pertraukos, SBA grupės bendrovės „Utenos trikotažas“ vystomas prekių ženklas **UTENOS** sugrįžo į sostinės širdį – prekybos centre **„G9“** duris atvėrė nauja parduotuvė. Joje pirkėjai kviečiami atrasti tiek laiko patikrintus ir daugelio pamėgtus gaminius, tiek naujoves, sukurtas ir atsakingai pagamintas Lietuvoje.

„Ši parduotuvė – tai mūsų simbolinis sugrįžimas. Pastarieji metai parodė, kad daugiau nei pusę amžiaus kurtas ryšys su pirkėjais yra ypatingas, padėjęs atlaikyti ne vieną verslo iššūkį. Esame pasiruošę augti, siūlydami drabužius, kurie kuriami su pagarba tradicijoms, atitinka šiuolaikinio žmogaus poreikius ir yra atsakingai gaminami Lietuvoje,“ – sako Renata Varaneckienė, UTENOS prekių ženklo vadovė.

**Dėmesys Lietuvos dizainerių kūrybai**

Naujoje parduotuvėje lankytojų lauks sezoninių drabužių, kasdienio bei apatinio trikotažo kolekcijos. Be to, „Utenos trikotažas“ ir toliau aktyviai bendradarbiaus su Lietuvos drabužių kūrėjais: Agne Kuzmickaite, Kristina Kruopenyte, „Garbanota“. Kitais metais šį sąrašą papildys dar keli nauji vardai.

„Svarbią vietą mūsų misijoje užima siekis parodyti žmonėms, kad kokybiškas trikotažas – tai ne tik patogumas namuose. Tai gali būti drąsus ir stilingas pasirinkimas tiek darbui, tiek ypatingoms progoms. Dizainerių kolekcijos neabejotinai prisideda prie šio tikslo. Kuriame nenutoldami nuo savo šaknų, bet kartu kviečiame improvizuoti, ieškoti neįprastų derinių ir kurti savo unikalų stilių,“ – priduria Renata Varaneckienė.

Šiuo metu Lietuvoje veikia septynios „Utenos trikotažo“ tinklo parduotuvės: po vieną Kaune, Šiauliuose, Utenoje ir Druskininkuose bei trys Vilniuje. Kitos sostinės parduotuvės įsikūrusios išparduotuvių centre „Outlet Park“ ir prekybos centre CUP.

**Apie bendrovę**

„Utenos trikotažas“ yra viena didžiausių ir tvariausių trikotažo produkcijos gamybos įmonių Vidurio ir Rytų Europoje. Pagrindinės „Utenos trikotažo“ veiklos sritys – inovatyvių medžiagų vystymas ir drabužių gamyba pažangiems tarptautiniams prekių ženklams. Bendrovė taip pat vysto drabužių prekių ženklą UTENOS. Aplinkosaugos ir socialinės atsakomybės įsipareigojimai apima visas „Utenos trikotažo“ gamybos ir veiklos sritis – nuo natūraliai auginamų pluoštų, cheminių medžiagų naudojimo gamyboje ir jų poveikio aplinkai, pagaminto drabužio savybių iki sąžiningo atlygio darbuotojams ir absoliutaus gamybos procesų skaidrumo. „Utenos Trikotažas“ yra SBA grupės dalis.